text: Lagarde diu que seria contraproduent de retirar ja els estímuls fiscals a l'economia
  Lagarde diu que seria contraproduent de retirar ja els estímuls fiscals a l'economia
  La presidenta del BCE assegura que la institució ampliarà la resposta a la crisi per la covid-19 si és necessari
  La presidenta del Banc Central Europeu (BCE), Christine Lagarde, ha assegurat avui que seria contraproduent de retirar ja els estímuls fiscals a l'economia. En una compareixença per videoconferència a la comissió d'Economia de l'eurocambra, Lagarde ha dit que ara la qüestió és com fer que el suport fiscal sigui sostenible, però ha demanat als estats que el mantinguin perquè l'economia encara no està fora de perill. 'El suport fiscal és absolutament necessari', ha remarcat. Pel que fa a la crisi causada per la covid-19, la presidenta del BCE ha dit que la recuperació serà 'incompleta, desigual i incerta'.
  Segons ha explicat Lagarde, la institució preveu que la inflació segueixi en nivells negatius en els mesos vinents i ha dit que analitzen 'en profunditat tots els moviments', inclosa la posició de l'euro.
  La presidenta del BCE ha admès que l'encariment de l'euro allunya la inflació de l'objectiu d'estar pròxima però per sota del 2%, però ha insistit que 'no és una política que correspongui al BCE'.